钦定古今图书集成/明伦汇编/氏族典/第230卷 > 杨伯雄
## 钦定古今图书集成/明伦汇编/氏族典/第230卷 > 杨伯雄

按《金史杨伯雄传》，“伯雄字希云，真定槁城人。八世祖
彦稠，后唐清泰中为定州兵马使，后随晋主北还，遂
居临潢。父丘，行太子左卫率府率。伯雄登皇统二年
进士，调韩州军事判官，迁应奉翰林文字。海陵篡立，
迁右补阙，改修起居注，再迁兵部员外郎。丁父忧，起
复翰林待制，迁直学士，再迁右谏议大夫。大定初，除”
大兴少尹。丁母忧。显宗为皇太子，选东宫官属，张浩
荐伯雄，起复少詹事。兄子蟠为左赞，善，言听谏从，时
论荣之。复为左谏议大夫、翰林直学士。会太子詹事
阙，宰相复举伯雄，遂以太子詹事兼谏议。六年，上幸
西京，欲因往凉陉避暑，伯雄入谏。是年，至凉陉徼巡，
果有疏虞。上思伯雄之言，及还，迁礼部尚书。十二年，
改沁南军节度使，召为翰林学士承旨。丞相石琚致
仕，上问：“谁可代卿者？”琚对曰：“伯雄可。”时论以琚举得
其人，伯雄知无不言，匡救弘多。后除定武军节度使，
改平阳尹，徙河中尹。卒，年六十五，谥庄献。